khistorydata/jeongjo-sjw-relations huggingface dataset:
정조 19년 · 목
備局啓言頃因湖西暗行御史朴鍾淳韓致應書啓忠州牧使金履銈臧否賑政相左委折自吏曹覆奏承批行査該道矣觀此忠淸前監司李亨元査啓則枚擧應問各人等招辭以爲金履銈柔善之性固或妨於戢猾廉簡之治亦不害爲制煩雖以該州人心之頑悍能無可言之顯疵而賑政則辦得粥醬鹽藿及穀物七百三十餘石抄出飢民一千一百餘口已自歲前方便救急六倉分給每在一日故輪回躬監餘皆替行則格外之醬式難責其少減替分之粥味易致於或淡還戶旣過萬戶耕種前優分麥登後減給深得察民勢撙倉儲之意恐難諉之於不能綜察二千石改斛之縮但止二十七石穀縮旣已充捧色吏亦爲刑懲增衍之謗竟歸爽實該牧使金履銈不藉國穀殫誠賑濟諸條現發俱無可罪之端據實論列以待處分邑是之次賑爲自備則抄飢之爲千餘口不可謂之太約倉分六處期在同日則躬檢之不能遍及事勢固亦無怪分還之穀受還之民各有定數排巡分等宜令相當麥前麥後之差加差減不是異事至於分石一款果若有分石之弊則二千斛改量之縮豈止於二十七石乎傳說之苗脈似由於反閱刑治之擧而次次爽實韓致應書啓中兩句所論旣係純襃道臣又以廉簡殫誠等語如是査啓上項諸條皆已脫空則不可以醬式小減粥味或淡等微疵處加深責繡衣書啓何等愼重而其所論列與道臣査啓如是相左請推當該御史朴鍾淳敎以此繡衣雖曰出道與該堂登筵也其所奏對太不別白致有行査之請該堂豈不知繡衣之體重而然哉然觀其道啓該倅治績之如何姑無論存亦不至於故爲病民足可推知該牧使金履銈使之淬礪贖愆名以出道奏對之矇然何異  於不出道乎該御史爲先從重推考
정조 19년 · 강
重推判義禁鄭好仁仍飭開坐
정조 19년 · 목
政院啓言時囚罪人趙時淳口招捧入旣有成命  而判義禁鄭好仁謂有情勢屢度催促尙不擧行  請推考仍卽牌招敎以旣無衆所共知之情勢而  今聞所引者甚爲苟且此豈如是之事乎從重推  考更爲牌招斯速開坐
정조 19년 · 강
還給全羅監司李書九緘答
정조 19년 · 목
刑曹以全羅監司李書九緘答啓敎以道內塡壑  暋若不聞其罪一也知而不言其罪二也非時之  捧還其罪三也爲發賣散庫藏其罪四也如許道  伯何可循例發緘而止委寄何如辜負若此此人  若此他尙何論合施之律問于大臣此公事勿施  公緘還給該道伯使之俟勘
정조 19년 · 강
施坡州捕校等賞典
정조 19년 · 목
京畿監司徐有防狀啓以爲坡州牧使徐英輔牒  呈內本州馬山里和平翁主墓所祭器所偸賊漢  崔漢哲本州捕校執事白尙璘成得信金國成及  右捕廳前捕校金潤玉等捉來於交河月籠山下  而所失物件中香爐二坐燭臺一隻大也三坐鉛  貼匙二箇白布袱一件已爲推來香盒二坐硯石  一箇餠布帶三件衾三件鍮缸一坐未及推出故  今方更加盤問期於一一推出計料敎以可謂有  紀綱豈特捉贓之爲幸邑校首勞一人道內邊將  口傳差送京校一人帖加其次令本道各別施賞  事回諭
정조 19년 · 강
命時囚趙時淳嚴杖於金吾門外投之絕島
정조 19년 · 목
義禁府啓言前牧使趙時淳原情以爲本州昨年  歉荒挽近所罕非但飢民最是流乞類多殘疾尤易扎瘥去年十一月十四日爲始各設男女幕定監色每日分饋而冬春以後或致死亡本州流丐之無親屬者報于巡營者爲五名矣今此繡啓中數爲二十六名其中十三名則他境過去流丐之流伊物故者而初無號牌無以憑考不得行移于各其所居官使之推去八名則鎭營賊囚之病斃者故報鎭營受題辭置于本州毋論流丐賊囚覓給紙米空石之屬別定將校眼同本面任申飭收瘞東門外一坪坂卽自古無主屍纍纍埋葬之地新埋者鱗比連絡殆無間隔及其氷鮮地瀜自致頹下以至夷毀之境渠旣不能竭力救活又不能躬自監瘞以致暴骨露骸之慘然南門外僵屍及九處露骸則渠所未知而未及斂埋者果若卽知豈不使之斂埋乎七倉屬各面里饑口之物故者六十四名事開賑之初嚴飭面里任饑口中死亡者使之一一枚報則賑口一萬七千八百餘名五朔間流伊死亡之報來者數爲七十二口皆因病致死居住姓名死亡根因竝報巡營較諸繡啓數加八口一民捐瘠厥罪不輕況今流丐及饑口死亡若是夥然而掩埋等節又若是不勤種種罪戾萬戮猶輕私賑穀之冒稱自備事本州三等饑口殆近數萬以口較穀公穀會減其數夥然渠之以廩餘換租及當年官用還耗城堞修補次所拮據錢竝作租自備之數合爲二千八百餘石而去歲前島陸救急今二月終巡四月初中巡合四巡自當私賑巡營勘簿一一載錄本州私賑庫穀物創設已久見在之數爲八千餘石而初非京司及巡營之所句營者自前大賑每取補用而第其名色旣難屬之公穀又不可歸之自備故甲辰丁未癸丑年設賑時取用此穀而以願納樣分錄於監賑諸校效勞者之名下故今番渠亦取渠赴任後兩年耗條一千六百石以爲二月終巡私賑而報營及其勘簿時歸屬無所亦以監賑諸校願納樣分排懸錄繡啓所云不出自辦者不爲無據而謂以冒稱自備則實爲瞹昧渠雖極無狀當此大賑初無自備之實數而借名於此穀以爲沽衒之計乎惟其襲謬一款實是愚迷萬死之罪査拔取剩添錄自備穀事渠之自備數如不多則虛張饑口濫報穀數猶或可也而自備之除却私賑庫穀一千六百石猶過二千包四百石加減有何損益而取剩添錄乎渠初當賑政許多饑口累次付拔之際不察數爻之相左至登繡啓難以自明無往非罪云趙時淳惟事吞吐終不直陳請刑推得情敎以此囚有兩件重罪一則本邑塡壑夥然事也一則私賑穀冒稱自備事也塡壑一款渠之發明不足取信而事勢則不無其然者間又報營云爾則亦有間於道狀之全然匿不登聞而其不能誠心濟活無仁人惻怛之心喙喙爭鳴昭不可揜設如渠言略有名數之參差其爲塡壑則分明昨年申複之諭何等丁寧則身爲分憂者越視秦瘠無嚴極矣無狀甚矣然聞於繡衣之說珍島倍於羅州往往有空一村虛一戶之處云而該倅徑遞憑覈無階爲奏論以首從不無區別其於私賑穀用耗事此則渠供之外繡衣之說亦然渠之自備旣過數千取此耗條不但流來已例爲然分屬於校吏之願納必有營報之可按其不爲入已與混錄於渠之自備果似然矣此條雖謂之脫空可也無論兩條事狀之如此如彼賑不以誠恤不以實使唉彼無辜之類籲天而無從盻盻睊睊自塡溝壑想像光景尙欲墜涕渠誠何心視若恝然其在爲南民洩  鬱疏冤之道何論罪之淺深數之多寡乎時囚趙時淳拿致府門之外嚴加決杖投之絕島
정조 19년 · 강
停平澤被災民當年牟還
정조 19년 · 목
忠淸監司李亨元狀啓以爲平澤縣兩麥與秧坂被災數爻發遣褊裨摘奸且接該縣所報則該邑幅圓總爲六面而濱海之地俱被潮漲沈醎之患其中西北兩面被傷偏酷若其近原挾野乍進旋  退者雨後庶有回蘇之漸而至於久沈未洩之處  秧坂之苗芽消沒麰麥之穗粒腐爛雖復代播他  穀而醎花碁布便成蟹場實無入犂播穀之望通計其數則已種沓之全棄爲一百六石十九斗落三十六結六十七負五束未種畓之全棄爲一百六十六石十六斗落七十八結十二負春麰田之全棄爲十九石十三斗落七結六十七負一束秋麰田之全棄爲五十五石十六斗落十五結三負五束被災民人等所受麰還亦爲三百十三石零若言民勢則浦邊土地之耕作者盡是浦邊民人故終年耕種專靠於此或有一夫所作之全失者或有不至全失而餘者無幾聊生旣甚艱窘納還尤無其道該縣以海邊殘邑纔經慘歉而被災若是孔酷誠切矜惻勉飭本官優恤安接至若麰還停退一款事係格外恩典有非自下仰請者請令廟堂稟處敎以依狀請施行事分付
정조 19년 · 강
放時囚朴吉源仍命李明淵拿問重勘
정조 19년 · 목
義禁府啓言朴吉源原情以爲渠與完城君李義行素不相知未詳其本末與李明淵朝行間面分  頗有親熟矣以祭文事書托而歷敍其立朝本末  作宰治績綴成四字十句以送故渠仔細考覽則  句數旣不多且句語皆是歷敍中辭意故略加點化還送而以渠書入之意亦爲書答莫非愚迷襲謬之致云請議處敎以觀此囚供李明淵事極爲  駭悖此囚於當者素不相知未詳其本末明淵忽  地綴成四字十句書送而及其書納也又不使此囚知之云者旣聞之後不可仍置俗習日下謬例  轉痼甚至過於此之一從公議爲之之事亦皆自其家錄送云寧有如許事理乎此後嚴禁之意頃  有筵敎而明淵又犯科拿問重勘此囚點化還送  不知入啓則其罪容有可恕遞差放送
정조 19년 · 강
命益山前郡守尹行醇拿來時嚴飭府屬侵漁之弊
정조 19년 · 목
金吾啓請益山前郡守尹行醇拿來允之敎以瘡  痍未完下去府屬若有一毫侵漁之弊令新道伯爲先執捉刑配後以其形止狀聞事令廟堂嚴飭  行會
정조 19년 · 강
放送湖南按覈御史李羲甲
정조 19년 · 목
因金吾拿囚草記敎以已處分放送
정조 19년 · 강
命靈光郡守李濟萬更觀勤慢拿處
정조 19년 · 목
因該郡守勘處傳旨敎以課農之時不可曠官更  觀前頭勤慢拿處
정조 19년 · 강
配時囚朴敏瑞于熙川郡
정조 19년 · 목
因金吾都囚徒敎以時囚中朴敏瑞爲先嚴杖一百遠地定配後草記
정조 19년 · 강
配武藝別監全邦佐于通津府統長金重輝于南陽府
정조 19년 · 강
遣承旨詣健元陵奉審摘奸局內諸陵一體奉審
정조 19년 · 강
命傳諭遲滯備卽李彥炲先汰嚴勘
정조 19년 · 목
敎曰昨以錦伯事有傳諭大臣之命而已至經宿尙無皂白今於提問之下姑未往復備吏來告於故院云近來備卽之無形若此當該傳諭備卽令廟堂嚴勘草記常時不飭之責有司諸堂難免此後提飭諸堂之意更令備卽言于大臣○備局啓言臣於去夜伏奉傳諭而藩臣遞仍事體不輕往復於首相及右相之際自爾稽滯致勤聖敎誠不勝惶恐而當該傳諭備卽李彥炲請令該府拿問勘處敎以近來紀綱雖曰掃地傳諭事體異於收議史官往來猶不敢經夜公麼備卽焉敢任意遲滯乎且聞不傳於領相先傳於下位大臣云者尤爲無狀領相近雖不參賓對傳諭之行渠豈敢取捨事似微細所惜者體例不可以官微跡卑尋常處置該卽先汰令該府嚴勘此後此等體例間事無以微細而忽之以存廟堂舊規而越例傳諭不卽治其罪竊爲左相慨然也
정조 19년 · 강
推吏曹判書尹蓍東仍命回啓中遺漏者添書擧條
정조 19년 · 목
敎曰昨日稟處之委積兼値夜深登筵回啓之際遺漏似然而礪山倅之憤懦已成繡衣謄傳之故紙則道狀請褒貽差莫甚一日之內能否判異他倅尙可遺漏此倅豈或泛忽又況一郵官之難恕繡衣質言於延席者乎吏曹當該堂上推考擧條添書啓下事分付
정조 19년 · 강
命繡啓中鎭將郵官勘處之代面稽擇差
정조 19년 · 목
敎曰鎭將雖異於邑倅鎭民亦吾民如許肥已虐民之類豈可一刻置之鎭守之地乎今番繡啓作闕勘處之類令該曹口傳差代政月在卽久勤積滯之弊在所當念先捧成册於限前面稽其人各別擇差待下批一兩日內下送郵官差代下送準此
정조 19년 · 강
遞差承旨申獻朝鄭尙愚
정조 19년 · 목
敎曰昨日持公事入侍飭敎何如而今日擧行又爲駭然當該承旨遞差所謂右位之駭然無異於下位坐直右位承旨亦爲遞差前望單子入之待下批牌招察任
정조 19년 · 강
遞忠淸監司曺允大
정조 19년 · 목
備局啓言今見前校理金銑問啓之辭則以其忠淸監司曺允大西補之鄙謗沁紱之貪聲謂之得聞於風傳云風傳之說旣無眞的可執之證飭令辭朝無所不可誠如聖敎而第伏念言之者論思之臣也當之者卿宰之列也無論虛實旣有所遭則在朝家禮使之道有難强令赴任且前道臣之遞任已久賑薄且勘新舊替代亦不可一向稽滯請忠淸監司曺允大今姑許遞允之敎以籌坐絕罕而雖爲罕見民憂國計與體例紀綱邊彌綸規警之草記前坐之循例稟處之一度太涉草草今坐若無錦伯備卽事則其將闕如近日赴坐左相獨賢豈不致慨於卿乎
정조 19년 · 강
領議政洪樂性以傳諭備卽事上箚請譴賜批
정조 19년 · 목
箚略曰伏見傳敎下者以備郞之越次傳諭責敎截嚴伏不勝悚恧之至臣朝因左相往復始知錦伯事草記之命下於夜中而備卽果卽先到臣所値臣入睡從外徑去轉往左相處矣緣臣病昏不能覺察至於傳諭備卽之來全失顚倒迎接之儀方切惶隕此際處分嚴加於該卽誨諭至及於僚相臣之慙悚愧戲尤無所容措伏乞亟降威罰治臣之罪批以傳諭旣不越次則該卽分揀放送而初昏下敎侵夜始往其罪尤可駭其卽査勘本事在卿毫無可引意在於尊禮卿須安心視事仍命遣史官傳諭
정조 19년 · 강
左議政兪彥鎬以傳諭備卽事上箚請譴賜批
정조 19년 · 목
箚略曰卽伏見章記批旨下者益不勝惶恧之至傳諭事體下等至重而昨夜備卽事未論其越例與中滯其在存舊規警慢習之道固當隨處察飭而乃反任其去來懜不照管此已溺職之大者況以臣之空疏憒劣適當耆耈僚席間未造朝之時或多冒沒替行之事而全昧彌綸之方且蔑振刷之效因循玩愒行及半歲承佐之責固無可論辜負之罪轉益難逭尙何可宴然仍居於董率之地乎伏乞亟降威罰批以何必爲引安心視事仍命遣史官傳諭
정조 19년 · 강
以蔡弘遠朴宗來爲承旨竝前望也
정조 19년 · 강
命新除賑邑守令當日辭朝
정조 19년 · 목
敎曰昨日政新除守令中賑邑皆令當日辭朝
정조 19년 · 강
以權邁爲礪山府使口傳也
정조 19년 · 목
敎曰礪山府使之代令該曹口傳差出係是公賑邑待下批當日辭朝
정조 19년 · 강
召見謝恩及下直守令于誠正閣
정조 19년 · 목
予敎瑞山郡守兪岳柱曰本邑素稱難治而前年民事孔艱到今尙未穌甦須惕念善治也還穀雖有未捧亦當從便善處至於稅穀如有難捧者則亦不可一例催替雖上疏變通亦何不可乎予敎海南縣監安策曰聞前倅先捧私穀而公穀則全不捧私穀則多饒戶公穀則多貧戶云此亦可見民情處也爾旣已出自邇列凡係民弊而不可自斷者上疏變通可也敎興陽縣監閔亨默曰着念善治須勝前倅若不能然則數遞之弊有不可顧矣
정조 19년 · 강
推淸河縣監鄭德濟
정조 19년 · 목
政院啓言淸河縣監鄭德濟俄於筵席下詢之時旣以非賑邑迎對退出之後今乃謂以賑邑來呈下直單子奏對不審誠極矇然所當重勘而本院請推之外無他可施之罰敎以爲先推考
정조 19년 · 강
命翰林吳泰曾禁推尋放
정조 19년 · 목
以全羅監司徐鼎修敎書單子入啓遲滯命泰曾禁推館吏令攸司科治因金吾囚單放泰曾
정조 19년 · 강
備局以湖南繡衣李羲甲別單所陳四條回啓命置之
정조 19년 · 목
備局啓言卽見湖南暗行御史李羲甲別單則牛酒松三禁國有常憲而近來營邑一任其蕩然邑屠之不禁固已駭然而場市之出賣尤爲寒心田家之飼養漸稀窮村之盜竊相續繡單中不無農功陳廢之慮云者實非過論不特湖南爲然諸道皆如此別加嚴飭場市屠賣之弊村里偸竊之患現發於前頭按廉之時道臣守臣及討捕之臣各別重勘之意行會諸道至於隣里之資牛課農惟在守令之勤飭而道臣皆以嚴飭列邑惕念擧行一齊登聞守令勤慢自有探察之道不必別爲申飭今姑置之堤堰修築廟堂申飭諸道擧行自是年年應行之事而守令專不致力漸至鮮弛高處陵夷深處塡塞貯水之地變爲草場云者萬萬驚駭此若不嚴飭堤堰一事將爲廢棄之歸雖不可一一査究論勘守令方當劇農之節宜有別般飭勵之道分付諸道各邑堤堰之載於廟堂成册者逐處疏鑿如前貯水後形止報來以爲發遣備卽考其勤慢之地爲宜還穀擅分穀品麤劣守令之以此被罪者前後何限而守令全不畏法無難冒法甚至於麥嶺未過庫貯已傾一包之穀價直五錢云者荒年民事誠萬萬驚心繡衣旣未按薄覈實指的陳聞則今於纔經還賑之餘雖難逐邑査詰以增其騷擾秋後穀薄之準充穀品之精實不可不預爲嚴飭始自牟還擇精準捧俾無一分疏虞之弊而如是申飭之後更以糴弊秋後現發則不卽釐正之道臣守令本律之外加等嚴勘之意申飭爲宜軍丁疊役朝家飭令何等申嚴而流弊尙未盡祛民情若是愁苦水軍之虛額未薟良丁之名錄兩案者專由於校院生之額外過濫勳裔班族之冒稱圖免而爲守令者不能任怨査櫛以至小民偏被其害某邑幾名繡衣亦不指的登聞則雖不可摘發論勘請分付道臣嚴飭列邑良丁冒濫之類竝爲査出虛伍疊役一一塡充後狀聞敎以此繡衣衣繡夜行甚於巾幗其所論列者何以知其十分利病此草記置之
정조 19년 · 강
汰傳諭備郞李彥炲
정조 19년 · 목
昨日大臣箚批中有傳諭備郞査勘之命備局啓請彥炲拿問嚴勘有是命
정조 19년 · 목
以申光履爲禮曹參判柳焵爲忠淸監司學生李命赫兪漢八成虎章李行徽朴贊煐尹健厚故縣監朴海壽通德郞金仁俊故縣監柳正養竝贈持平孝行卓異也
정조 19년 · 강
推翰林吳泰曾仍命此後國忌正日齋日勿捧下直肅拜單子
정조 19년 · 목
敎曰規例邊事俗習皆以闊略爲主國忌正日齋日諸臣無得辭朝舊規古例卽然而近來放倒固已寒心而曬史之行兼爲齎奉則盛于龍亭導以鼓吹何可齋日發程乎似因翰林之生疏而然當該翰林推考此後該房察飭凡係下直肅拜之來呈者無或捧納
정조 19년 · 강
命昨日政除拜外賑邑守令亦皆當日辭朝
정조 19년 · 목
敎曰均是賑邑而不入於昨日政除拜中如有滯留之守令皆令當日辭朝事分付
정조 19년 · 강
遞違召承旨蔡弘遠以金啓洛代之前望也
정조 19년 · 강
掌令張錫胤疏請卞聖誣鄭景淳亟施當律還寢金銑罷職之命賜批仍給暇三年於江外舊榭每年誦一經
정조 19년 · 목
疏略曰今日廷臣乃殿下之罪人也不惟殿下之罪人亦天下萬世義理之罪人也君誣莫卞而食息自如衆惑未解而玩愒依舊尙何顏面衣君衣食君食立於殿下之朝乎噫浚賦之千妖萬惡固已悉於前後疏啓而至於辨聖誣一事腔血欲沸終不能按住大明之暉謂可以陰翳太阿之柄謂可以藉弄暗地糾結盜弄威權或巧於闚覘則匿影眩惑或急於承望則恣意舞弄端倪莫測詿誤轉深言言無非譸張事事都是詆訕用捨人主之權柄而貪爲已力懲討有國之公法而創爲邪說及夫罪盈惡極恐遭人言則做出忤旨之說以爲箝口之資訛言潛煽而一世披靡謊說漸熾而百僚波湯噫群下之與此賦共戴一天者亦云久矣所可痛惋者王章未伸鬼誅先及到今嚴査痛覈之道惟在於破其高窟鋤其黨與殿下之必欲痛革舊染之污而諸臣之必欲仰聽明諭之音者是也明諭之音尙靳舊染之污未新俗套一味汨董世道任他陷誤延拖閱月因循度日此其故何哉以殿下淵數之量爲其事關聖躬慮夫延累臣隣容或以不治治之然而國家用法之道決不當若是太寬也況北面於殿下之庭者固宜沫血飮泣疏請庭籲期於嚴査明辨復使匝城臣民快若披雲霧見日月之光是乃人理之所不已臣道之所當然竊怪夫大臣卿宰恬不擔着始也草草之論只付三司之臣終焉默默之習旋蹈曩時之弊殆若以妖賦之巧斃已爲了當者然此何分義雖以鄭景淳事言之其譸張之禍心綢繆之奸狀十目難掩萬口皆傳凡係誣罔之謀無不參涉誑惑之計無不指嗾眞所謂與浚賊一而二二而一者也至死之日甘與同歸方生之論愈久深激賊浚燒牒之律失之太輕則景淳之尙今獨逭亦無是理臣謂一依賊浚之已例亟施當律斷不可已也至若鄭昌順之罪惡堂疏論列已極嚴峻臣不必架疊而最所駭惋者敢以國邊黨伐等語陰護凶賦疑亂大義顯肆立隻角勝之意滋長之漸慮無不到而金銑一疏痛劈凶論逆折奸萌其言則出於公憤其事則有關懲討明義理於旣晦杜亂本於將熾誠爲世道之大幸此實可奬不可摧也亦願還寢罷職之命仍降允兪之音以光聖德以懲奸徒焉臣又有所萬萬痛泣者我殿下備嘗艱難於幾年春宮者卽凶徒譸張之習也豈料大明中天之後鬼蜮之徒復踵前習一如向日之爲也然而渠輩穩享榮利聖躬則積受誣污爲今日臣子者腐心痛骨如不欲生者政在於此而此輩之馴致此境苟究厥由莫非刑政之太寬鋤治之或疏而然當此淬勵之會或失丕變之機則染污之徒倖於漏綱而不思改革之方宵小之類巧於脫免而潛售奸黠之態又未知幾箇浚景輩姑皆觀望冀倖於恩法之間而伺釁復肆必將倍篵於已然豈不大可懼哉批以明諭之靳降正有如金銑宋文述者尙迷向牖不然則筵敎咸聽渠曹烏得免反坐之律乎爾是隨風遂浪者流何足深誅而王言示信當如金石姑待左右相重卜日筵話之自下次次播告修知其幾皆聞知然後章疏間輕用這一字者以其律反坐一以爲生道殺人之方一以別人人鬼鬼之分爾則特念爾家勳戚之舊姑不處分給暇三年於江外舊榭每年突誦一經令畿伯狀聞過三年後又令內閣還付抄啓都捧三經之講而不錯則啓稟分揀否則還送肄讀而分付銓曹分揀前以未釋褐例施行官案付標仍命政院牌招聽批
정조 19년 · 강
召見大臣備堂藥院提調沈頤之全羅左水使李昌運右水使李栢然于熙政堂
정조 19년 · 목
昌運栢然辭階也○左議政兪彥鎬曰伏聞頭部復有昨年餘症云伏未知果然否予曰雖不至昨年之甚若而近亦有難堪時矣彥鎬曰伏承下敎誠切悶矣第涼劑之進雖有一時之效亦不可不審愼矣診察脈候然後湯劑易效矣予曰何必入診乎彥鎬曰臣自來空疏衰朽冒當重任而僚相近不造朝故或於些少公事不得已替行而事事顚錯處處僨誤瘡疣百出頃承責敎尤切惶愧雖以短箚自引豈能自贖其罪之萬一乎且尸素鼎席已近半歲而不能發一謨做一事伈伈泄泄及至今日非但私心之悶迫國事日歸叢脞伏望亟賜斥退焉予曰所辭過矣日前事不過提飭何如是過引乎予敎彥鎬曰見金銑疏乎彥鎬曰得見矣予曰其疏極爲駭然矣權裕疏後世道俗習冀或一分有勝矣伊來言事之章擧皆若此將何以服人心乎予於向來筵席已有矯俗之語凡於論列之際必加人以一箇冒子者卽習俗之第一痼弊也鄭昌順事誠如金銑疏語則豈但一時論劾而止之之事乎今其所言全未稱停其曰附麗厚謙偉簡者尤不近似蓋其承旨之特拜在於謙黨屛黜之初則其非附麗此亦可知其於偉簡事謂重臣爲攻偉簡之人則可謂之附麗則雖問於與重臣相惡之人亦必不以爲然矣大抵此重臣口氣本輕惡之者多苟欲論之何患無辭而乃爲此等無倫脊之言乎且其以國邊一言執爲罪案者亦不成說向來國榮敗露之後一隊名流亦孰不曰初則認以國邊云云乎其言則一也而在其時則不害爲改過在今日則反指爲黨逆者抑何故也夫擧措得宜朝廷和協然後方有可爲而今則一切反是矣今日張錫胤疏又營救金銑請還收罷職之命予於金銑豈不知用加於此之律而以一重臣之故不必重罪言官故止於罷職耳錫胤疏語亦甚無倫序矣又有一可悶者鄭景淳事是也死後追奪卽生前一律豈可以難明之事勒加人一律乎予於其人雖不頻見聞其持論處身不害爲自中之翹楚忽地目爲窩窟所謂窩窟果指何事䵝昧之事莫過于此矣大抵權裕疏以前俗習之詿誤類皆若此今後與前一般豈不爲人所笑彥鎬曰臣於向日齋殿伏承縷縷下敎實欲一心奉行若遇可與語者則輒以此曉諭矣然人君深居九重非有耳目之官則必不能遍知天下事所以許臺諫風聞言事也豈可以一字一句之失過加摧折乎金銑之疏亦出於懲討之大義則設或有不能稱當處亦不宜以小害大矣張錫胤疏臣姑未見之而古人於君上過擧雖如推考之微事亦必覆逆非以推考爲重罪而然也欲朝廷擧措之無過當也鄭景淳事臣亦未知其詳而亦是近來公議所在云矣予曰景淳雖云蔭官位至正卿豈可置之䵝昧之中必也究覈事狀若果有之則追奪雖重不可不爲若是以訛傳訛事屬曖昧則亦不可不卞析且有罪無罪間明指事件然後亦有究覈之地矣彥鎬曰金銑初疏中阻搪輦路一語似是所指之事件矣予曰此語曾未見也有隣曰此似是未徹疏矣予曰然則必宋文述未徹之疏也此疏呈於殿座之日故疏雖未徹而無人不知矣彥鎬曰臣神識荒迷奏語錯謬不勝惶恐矣予曰文述此語則必指果川輦路事也若以此爲罪則尤不近似矣當初作路出於鄭山來龍鄭氏不但奕世公卿而其家先祖多是列聖朝禮遇之大臣故予心亦以爲如何矣其後問於本家中年高行尊者則景淳亦在其中而以爲中間大路便於幸行云遂以此路爲定此卽年前輦路也始也之由此路出於景淳之論則豈有後反阻搪之理也其外又有雜言云而殆同戲劇尤不足道而近來此論牢不可破云與事實全然相反矣予非惜一景淳而然也所惜者朝廷擧措也必須卞明而後可罪則罪之可已則已之卞明之方卿宜講究彥鎬曰權裕疏後有若干疏啓而皆被嚴譴公議未免抑鬱云矣予曰事之是者加之以罪則抑鬱可也今之被譴則可謂失之太寬豈可曰抑鬱乎權裕疏後朝廷想望治化而伊後疏啓皆不稱停矣苟能以其罪罪之則豈不言下卽從乎方今涇渭混淆若能明白區別則朝廷其庶幾矣彥鎬曰言官之疏雖在古時豈皆十分稱停乎予曰言官之論雖曰寧激無渝而在古則豈有全然顚倒如今日之爲者乎言路之塞又豈有如今日者乎所謂指論袞闕者其言必奇奇怪怪又皆拖引他事必陷於大罪而後已所謂官邪者亦必驅人於罔測之科而後已其他君德時政及尋常糾警絕不可得而聞矣予雖否德若有敢言袞闕平論官邪者則雖日積公車豈或厭聞乎當今先務一言以蔽之曰擧措得宜裵度所謂韓弘輿疾討賊承宗斂手削地亦由朝廷之處置得宜者是也彥鎬曰此如人身之補養元氣其治之之術亦必有次序條理而後可矣予曰當初旣發明諭之說而今不欲遽爲必有丕變之機然後明諭亦有所施矣彥鎬曰若速降明諭安知不有益於世道也予曰予則恐其愈無益也彥鎬請同春秋權裕推考申飭行公予曰依爲之此事亦有可怪矣使其言非耶則不可用也其言是耶則宜有格外奬勸之道今也則不然彰善癉惡全乖其方自家則辦死生爲此一擧而只使爲一兵參而止可乎彥鎬曰前程尙遠矣予曰亞卿陞擢出於卿之所奏乎彥鎬曰然矣玉堂李遇濟曰賊浚構誣聖躬之逆節實是古今所無而當初追律之請拘於禁令不得見施追後諸臺更爲發啓而又以違例尙棄臺廳莫重沫飮之懲討啓本作爲臺廳之休紙者古所未有之事亟令捧入仍賜兪音是臣區區之望也予曰旣已違例何可捧入乎
정조 19년 · 강
罷承旨李肇源職遞差承旨金啓洛朴宗來
정조 19년 · 목
以臺諫違牌罷職傳旨未及捧入也
정조 19년 · 강
以格外引嫌罷黃海兵使徐有秉職
정조 19년 · 목
左議政兪彥鎬啓言黃海兵使徐有秉疾病沈痼公務曠廢且以同宗之竝據道帥臣爲引義之端屢呈辭狀目下身病旣如是曠務私義難安亦不是異事請許遞敎以私義雖似如此近來公格外引嫌終涉屑越古人兄第亦有一時竝按之例則以此語辭狀有關事面罷職
정조 19년 · 목
左議政兪彥鎬啓言同春秋權裕前後除命一不承膺未知事故之如何而分義事體極沙未安請推考申飭行公從之
정조 19년 · 강
飭銓曹調用故忠愍公金弘翼後孫民柱
정조 19년 · 목
左議政兪彥鎬啓言故忠愍公金弘翼以丙子殉節之人先朝贈官旌閭又於年前加贈正卿仍命賜諡其後望拜禮時後孫民柱入侍也別降絲綸仍有初仕調用之命同時忠賢三家子孫亦以承傳幾皆除職獨民柱尙未蒙恩聞其延諡定期申飭銓曹趁卽奉行成命俾以官服迎恩實合於朝家褒忠錄後之政矣從之
정조 19년 · 강
命許前備郞尹益儉計勘罪前已準朔數
정조 19년 · 목
左議政兪彥鎬啓言前備郞尹益儉十五朔勤仕仕滿狀呈政院之除因事拿處竟歸勿施勘罪前已準之朔數似當許其計仕矣從之
정조 19년 · 강
飭三道道臣及慶尙兵使李鴻運辭朝
정조 19년 · 목
左議政兪彥鎬啓言慶尙右兵使李鴻運除拜已久而以濬川都廳待畢役辭朝事曾有下敎濬役聞已告竣夫馬留滯之弊不可不念李鴻運使之趁卽辭朝新除三道道臣亦不可一任其稽滯請竝令從速辭朝從之敎曰政官牌招開政錦伯兼帶節度使下批仍令不多日內辭朝
정조 19년 · 강
飭兵曹判書沈煥之行公
정조 19년 · 목
左議政兪彥鎬啓言西銓雖與東銓有異政月不遠兵曹判書沈煥之近又蒙恩暇本兵重任不可曲循其情私曹務濡滯亦可悶矣敎以前者給由曲諒至矣豈可輕遞重任乎各別申飭行公
정조 19년 · 강
申禁各軍門預賣貢米仍命年前處分後更犯者査出論勘
정조 19년 · 목
左議政兪彥鎬啓言戶惠廳同是經費衙門戶曹不足則自可推移於惠廳而目今惠廳米條以策應於均廳未免大縮此不擉專由於稅入之因歉減數也均廳米條專靠於移納一路而移納幾乎阻絕者各軍門貿米之致若不以法禁斷則爲貢人者孰肯不賣於差厚價本之軍門而願賣於稍低價本之均廳乎從今以後各軍門預買貢米一款嚴加禁斷如有犯者該營大將申明舊典施以制書有違之律該貢人移法司從重科罪事請出擧條嚴飭從之敎以年前飭禁何如則豈敢蕩然乎此非屬之旣往之事矣年前處分以後更犯者自廟堂査出捧現告於各軍門及各司堂上一一區別石數年條草託論勘
정조 19년 · 강
命訓鍊主簿一窠每都政遷轉以爲各軍門出六者階
정조 19년 · 목
左議政兪彥鎬啓言各軍門出六之人許以訓主一窠每都政遷轉次次塡差者實出朝家振滯之德意而近來銓官諉以窠窄不許遷轉見今主簿之淹滯者已爲五六年之久如是而何能爲疏滯之政乎請此後則申飭銓曹主簿一窠依定式每都目遷轉俾爲各軍門出六以次區別之階從之
정조 19년 · 목
左議政兪彥鎬啓言諸道狀啓啓下判付務從大書新有定式而卽見京畿監司徐有防本月十二日兩度啓本之下本司者則字畵不大有違定式請當該承旨推考從之
정조 19년 · 강
命豊德府禁御軍依前受食江都米
정조 19년 · 목
左議政兪彥鎬啓言頃因京畿御史洪樂游書啓豊德府禁御軍所受江都留餉之弊令道臣往復守令爛商處置後狀聞之意覆啓行會矣卽見京畿監司徐有防狀本則校擧江華留守權ꞇ回移以爲今此江都所失禁御兩營留餉米之春受秋納當初設置旣係平均之政今因越津往來謂以難支則此非特豊豐德一邑其他五邑亦在隔海之地其所爲弊實無異同不可爲一邑之祛害更令加分於五邑至於江都則本土元還穀多民少生弊旣久今不可一包添排依前俵給之外姑無他道請令廟堂稟旨分付矣江都禁御餉穀之分置各邑其來已久不可以一邑民情之稱弊遽爾變改也明矣旣許豊德則餉穀所在五邑民人之竝起請罷又何以防塞江都民受還最多自古稱弊今又益以他穀亦是行不得之事該道臣之往復沁府而論列狀聞者利害果較然矣請豊德府禁御軍江都米受食事依前擧行之意分付從之
정조 19년 · 강
命井邑縣田稅移捧一款置之
정조 19년 · 목
左議政兪彥鎬啓言頃以井邑田稅之法聖鎭所納者依長城高敞例移捧於興德沙浦便否狀聞之意筵稟行會矣卽見全羅前監司李書九狀啓則以爲法聖船路則自其港口直出大洋徑抵古群山則七山在其下流初無涉險履危之事沙浦則浦口淺窄大船難容遮障不高船泊未穩裝載之遲延作綜之稽滯大關漕弊且其捧稅之所旣無倉厫所捧之穀輒皆露置目下弊端已自不少籍使沙浦設倉典守凡百宂費必不下於法聖前頭稅民之稱冤又安知不如今日乎因此井邑之發論沙浦民人之倖冀聊賴者奔走諸邑誘嗾愚民各相呼訴致有列邑聯報之擧而程道之此近彼遠無邑不然井邑之稅若許移捧則列邑紛起漕倉受害有不敢輕議矯革請令廟堂稟處矣當初法聖所納三邑大同之移捧沙浦雖出於曲循民情而法聖鎭以漕船之稽滯大以爲弊者久矣今又添之以井邑田稅則他各邑之紛然竝起果是必至之勢而其爲漕弊將不知至於何境道臣所論誠爲得宜請井邑縣田稅移捧一款今姑置之從之
정조 19년 · 강
命永春縣陳田稅降續自今年勸耕隨起還實仍令該道臣査括道內田總補其減縮之數
정조 19년 · 목
戶曹判書李時秀啓言昨冬忠淸監司李亨元以永春縣陳田一百三十七結七十七負一束降續事狀請蒙允而當年稅額則係是已磨勘之後故不得許頉矣今又因繡啓以該道該廳詳査往復善處事自廟堂覆啓蒙允自甲寅條竝許降續頉稅而一番降續永不還起以致帳付結總之年年減縮事之寒心莫甚於此今此永春縣一百三十七結零降續田自今年勸民耕墾隨起還實雖於此外無論本邑與他邑就道內田總中誠心査括x今秋田案磨勘時期於準此數充補或有一結減縮則當該道臣自臣曹請勘之意預爲嚴飭於該道道臣實合事宜矣從之
정조 19년 · 강
以不捧擊錚供辭重推前刑曹判書李敬懋
정조 19년 · 목
刑曹判書李得臣啓言本曹殺獄干連罪人李召史子趙榮甲爲其母擊錚鳴冤而前判堂李敬懋以完決前號籲事涉猥屑不爲捧供入啓今則原獄完決請置之從之敎以今則已定式雖無可論而無端不爲捧供事未前聞不可以事在定式前置而勿論當該判堂從重推考
정조 19년 · 강
命北漢城役貸用總廳留庫米
정조 19년 · 목
總戎使徐龍輔啓言漢北門城堞及水門有頉處修改今方始役而自前城役之時匠募雇料以本廳留庫餉米筵稟貸用矣今亦依此例就留庫中量宜取用待秋成貿米充報實合便宜矣從之
정조 19년 · 강
命故侍從權正忱子與孫訪問該道調用初仕
정조 19년 · 강
命守奉官見窠以承傳六品中權擬
정조 19년 · 목
吏曹以直講徐有鍊身病猝重順康園守奉官李南圭母病添劇奉常副奉事呂榮徽受由下鄕後過限啓請改差允之其中守奉官一窠虛司果積滯可悶以承傳六品中後政權擬
정조 19년 · 강
罷黜金堤郡守成範鎭仍令拿覈不法諸條該郡負逋官屬從輕重嚴刑照律命湖南道臣釐正羅州牧益山郡穀簿民瘼益山前郡守南志彧拿問昨年鑃政變幻委折
정조 19년 · 목
吏曹啓言觀此湖南按覈御史李羲甲書啓則金堤郡守成範鎭一任吏奸不恤民隱以錢換穀待秋倍徵之計俱係不法難以仍置爲先罷黜令該府拿覈定罪刑囚本郡之各該官屬從輕重更爲嚴刑照律後穀物之可以徵出者可以還給者一一査實區處俾無民間稱冤之弊事分付道臣處羅州牧及益山郡按覈事當該牧使趙時淳郡守尹行醇旣已照律或拿問而新牧使曺翬振新郡守趙有善當次第赴任分付道臣往復詳覈穀簿之可以釐正民瘼之可以革祛諸囚之可以勘罪者一一區別決折後竝令狀聞益山前郡守南志彧昨年鑃政以未收爲已捧者許多云請令該府拿問處之允之
정조 19년 · 목
以南履翼爲副修撰徐季修爲金堤郡守
정조 19년 · 강
命永興本宮移安室母令改建前頭修理擇吉時勿令別大祭相値
정조 19년 · 목
禮曹判書閔鍾顯啓言永興本宮追躋禮成之後移安室不無狹窄之慮而改建事體至重且大臣意則安排祭床陳設祭器之際善爲擧行則足以周旋至於別大祭則前頭雖爲修理之時擇吉之際勿令相値恐爲便當矣從之
정조 19년 · 강
蠲免永興本宮執事儒生輩還戶襍役其效勞最久者從願區處
정조 19년 · 목
禮曹判書閔鍾顯啓言永興本宮傍近里民年前俱蒙特恩永免雜役至於執事儒生輩其所效勞有異他人而自前無許頉之規不無向隅之歎請依宮底居民例分付該道該邑還戶雜役竝令頉免從之又啓言永興本宮執事儒生自今爲始皆當以璿派後裔差定其前他儒生之積年效勞者一切退去或恐爲抑菀之端此則道臣與地方官相議擇其最久者從願區處似好矣從之
정조 19년 · 강
命咸鏡道臣以德源漁稅還徵事往復均廳從長善處
정조 19년 · 목
禮曹判書閔鍾顯啓言德源府濱海居民以漁業爲生而所謂防薕近來轉減均廳稅納則一依前總每多白徵之弊年前因奉命禮堂之筵達蒙允行會本道使之隨起隨稅自此以後一依薕數收納民得安業及至前春自本道不爲減給如前還徵甚至爲隣族替當之弊隨起納稅之只行於兩年旋爲廢閣者或由於均廳稅入漸縮之致分付道臣往復該廳從長善處俾沿海窮民不至失所恐合事宜矣從之
정조 19년 · 강
命宣咸興彰義祠永興精忠祠額令道臣趙宗鉉書揭仍主管擧行揭額日致祭贈文黿等六人職仍飭關北孝烈最優者趁卽陳聞
정조 19년 · 목
禮曹判書閔鍾顯啓言咸興府有彰義祠昔在顯廟朝丙午因道臣閔鼎重陳聞以壬辰倭亂時本府彰義及殉節贈兵判柳應秀等十二人建祠于武廳之北官給祭需春秋享祀貤贈之典同時竝降而先正臣宋時烈又記其祠宇盛稱其忠節而以其享祀凡節爲一邦武士所主張故尙不得與鏡城之彰烈祠會寧之顯忠祠均被恩典實爲百餘年抑菀之端今若特宣恩額樹之風聲俾北人有所聳勸激動則恐有光於昭代褒忠之盛典矣從之又啓言永興府又有精忠祠爲贈參判金慶福贈僉正李夢瑞妥侑之所而壬辰倡義之功俱甚卓然往在肅廟朝乙卯創建是祠朝家褒贈之典亦在同時而尙未請額及此歲甲之三回永之人士顒望恩典有陪他年此亦依咸興例一體宣額恐爲聳勸之方矣從之敎以扁額竝令道伯書之揭板亦令道伯主管擧行今年本道使星之廚傳民邑之爲弊甚鉅京司官吏勿爲下送而永興精忠祠之創建在於去乙卯褒贈祠中之人亦在同年云其所示意宜有自別揭板日降香祝致祭祭文卽令知製敎撰進與擇日行會同爲下送獻官則以道內侍從守令爲之宣額兼行事分付又啓言咸興彰義祠竝享義士十二人外又有表表可稱者八人建祠之後竝記事蹟揭于廡額則八人者雖未配享俱合褒奬而其中佐郞文德敎則先朝壬戌因相臣陳達特贈都承旨部將朱應武亦贈兵議此外直長文黿參奉柳應春司果韓謐生員崔德益儒生李彥通皆未蒙贈職之典柳繼男則以首享人贈兵判應秀之子捐軀就義尤爲可尙此六人一體施以贈職之典恐合於褒忠奬節之方矣從之又啓言今年諸道孝烈狀聞中惟咸鏡一路不爲修啓而臣之今行南關人士以孝烈轉聞呈狀頗多雖未及遍探實蹟然於其間亦有營邑文狀之成軸闔境公議之咸稱者而朝家激勸之政尤當加意於遐陬自臣曹關問該道采其實行拔其最尤趁卽啓聞以爲今年內分等覆奏之地恐宜矣從之
정조 19년 · 강
命陵官之削仕者竝許計仕
정조 19년 · 목
禮曹判書閔鍾顯啓言昨年九月各陵風落木及木根摘奸後犯科陵官自臣曹覆啓請罪而其中獻陵兩官則以其幅員之闊大斫根之新舊相雜特令依他官例只削其仕而執頉斫根則徐徐區處後有更稟之命矣臣於月前已聞其盡爲區處故敢達矣敎以然則計仕其餘諸官一體計仕
정조 19년 · 강
以擧條誤書拿處注書趙台榮
정조 19년 · 목
敎曰近來注書之批答誤書與不能操心承書愈往愈甚禮判擧條誤書當該注書爲先拿處
정조 19년 · 강
爻周趙岱于配案頉給李喆純于軍籍
정조 19년 · 목
慶尙前監司趙鎭宅以罪人趙岱善山府到配馳啓敎以如渠闒茸之弁下往其地知有其人眞所謂聞伯夷之風者懦夫立久留適足以陋其地配案爻周事分付可謂無不對若無渠事豈有渠罪趙岱李喆純一二二一也喆純軍籍亦爲頉給事分付
정조 19년 · 강
備局進華城協守軍制節目
정조 19년 · 목
節目曰有城池必有協守蓋以聲援之猗角控禦之合力故也南北二漢松沁兩都已例可考而今玆華城行宮已就崇墉載完親勞三軍之操鍊儼成萬全之關防而傍近協守之制尙今闕焉甚非所以重保障撤桑土之義本府接境龍仁安山振威三邑其近則牛鳴其勢則犬牙官長兵民來往慣熟節制之便當事面之團圓無過於此以右三邑守令定爲協守將又以各其境所在守總兩營束伍軍定爲垜卒俾作緩急之時竝力防禦之地合行事例撰成節目條列于左一龍仁縣令定爲東城協守哨官振威縣令定爲南城協守哨官安山郡守定爲西城協守哨官一三邑旣定協守屬邑則哨官差出傳令卽爲成送使之來現而三邑守令新到之後待其到任狀來到成送傳令以爲投刺之地依京軍門投刺例天翼佩劍楹外爲之事著爲定式一協守軍卒則龍仁所在守禦廳束伍五哨振威所在守禦廳束伍三哨安山所在總戎廳束伍四哨盡數移付華城定爲垜夫若當出用之時着戰笠軍服佩鐶刀從信地登城一協守哨官旣是聞警赴城之將則號令專一然後可責效力如龍仁縣令兼帶禁營鄕軍把總移劃他邑之意知委該營若於緩急之時雖無左契之徵信必以傳令令旗徵召俾知專制之嚴重一三邑束伍專屬垜夫此與尋常城丁軍大有異焉成出軍案一件留上一件反還而隨闕塡代這這付標俾無擁虛簿之弊一軍門節次挨次爲重三邑守令旣帶協守哨官俱有各面信地操鍊之時承接等節一遵該面城將號令無或有臨機僨誤之弊一不拘大小士夫軍民人等計垜分守自是兵家約束則三邑成籍束伍外近城軍民之聞警入保在所不已雖於平時行操附近男丁限里領付俾解信地以爲緩急得力之地
정조 19년 · 강
壯勇營進鄕軍追抄定節目命待十年後擧行
정조 19년 · 목
節目曰壯勇營之設置鄕軍於畿甸諸邑寔出於軫念京軍偏苦之弊徵番與隨駕均其勞逸之聖念奧自戊申曁乎癸丑先從砥平至于水原斟酌損益先成十五哨三司之制而其餘十哨之尙欠團束迄今遷就者職由於良丁之別爲搜括易致繹騷而然耳軍兵雖曰貴精不務多而旣定之制有不容一任其闕額故就禁衛鄕軍一百二十五哨每哨除出正軍及官資保各若干名劃屬本營仍又遴選正軍一千二百七十名作爲十哨蓋此鄕軍在外則拱護仙寢在內則捍衛王京事體所在尤爲自別管領綱紀師律則然無論漢南漢北舊隊新伍均排前後左右從附近魚鱗作哨竝京軍中司以準五司之制一以嚴規度一以便節制若其抄定使用之例作爲事目條列于左一禁營鄕軍之散在六道者爲一百二十五哨每哨正軍十名竝與官保一名資保一名除出劃付一劃付軍數正軍爲一千二百五十名官保爲一千二百五十名資保爲一千二百五十名合爲三千七百五十名而今此劃付旣爲所重而禁營鄕軍散在六道則將無以合聚團束正軍則漢南果川一哨始興一哨廣州二哨龍仁一哨陽城一哨振威一哨安山一哨漢北則楊州一哨長湍一哨分排磨鍊以各其邑所在納布良軍擇其有根着膂力年少身長者通瀜相換從附近魚鱗作哨一司哨團束旣完養兵在所先務保軍則依前收布以備正軍支放之資一新軍舊軍統以計之已成一營五司之制司哨不可不從便釐正華城所在五哨屬之前司廣州龍仁振威陽城所在五哨屬之左司京軍五哨屬之中司始興果川安山高陽坡州所在五哨屬之右司楊根加平砥平楊州長湍所在五哨屬之後司環連控抱俾得以呼吸相通輔車相須之地一正軍每哨以一百二十七名磨鍊則十哨都數合爲一千二百七十名此則雖因魚鱗之法不得不從便作哨餘在保軍二千四百八十名仍於所在邑收捧身布而依訓局砲保例各該邑守令必於十月內具陳省畢上納發送時先期牒報一遵定式無敢違越一各其邑所在納布良軍通瀜相換之意雖已槪論於上款而司選哨哨選旗旗選隊隊選兵自是兵家要訣旨意甚嚴若於團束之際或有苟充之端該邑守令之以法勘治一依本營節目施行各哨軍兵之有頉者隨闕塡充續續成册牒報俾無隊伍疏虞之弊一前後司把總二員前後司哨官各五員依已例差出前司五哨旣在華城則把總一員哨官五員亦遵本營節目辭意以華城窠定制一把總哨官旣已差出則每司別武士四人標下軍三十名塡充之規一如他司哨施行而書牌各一名標下軍中擇其可堪者定出使用前司標下軍亦依本營節目以水原所在軍抄定○壯勇營啓言本營鄕軍追抄定節目才已啓下而禁衛營上番鄕軍中每番一哨限十年移送華城築城所以助工役則今此正軍保軍之除出劃付編伍收布自多掣礙之端請待其準限後擧行允之
정조 19년 · 강
審理秋曹獄案命金鳴漢嚴刑減死絕島爲奴刑曹判書李得臣參議金載翼緘辭重推參坐曹郞等拿處全致訥朴銀貴結案報政府詳覆金千龍嚴刑遠島爲奴尹商儀咸連奉金興乭朴好民金熙明李光實加刑得情許俶捧遲晩順天金女獄問于曾經判堂更爲論理回啓加平金加仁白捉致營庭嚴刑照律得臣及京畿監司徐有防重推査官拿處陽城宋女事收議大臣和順徐昌命獄待新伯到任論理狀聞
정조 19년 · 강
以具㢞爲刑曹判書尹得孚爲參議前望也遞承旨洪仁浩以兪漢寧任希存李儒慶爲承旨尋遞希存以李鼎德代之竝前望也判義禁鄭好仁陳疏自引賜例批
정조 19년 · 목
疏略曰金吾一步是豈臣抗顏復入之地哉莫重成命終未得擧行王法之不伸臣之罪也凶逆還配之前無非臣載罪之日區區微諒便同鐵限而自引之疏見阻喉院請牌之啓誨責備至臣不敢違傲卽己冒後行坐得見平安監司金載瓚疏本則不勝膛然駭惑王府按査之體至嚴且重囚人納供豈可以拶逼道臣擅自退却乎揆以法例似無是例惜乎道臣宜思反躬而乃復移怒不究處事之經不經拖引捧供之當不當至以必捧題外之供爲說者臣誠莫解其所以也言之者雖若容易聽之者寧不困惱乎今日島配罪人決杖有命而赴衙無路罪上添罪伏乞亟削臣金吾之任
정조 19년 · 강
罷判義禁鄭好仁職以洪秀輔代之尋遞秀輔及金吾諸堂拿問都事李光德等以鄭昌順爲判義禁申思運李時秀爲知義禁李鼎運爲同義禁前望也
정조 19년 · 목
敎曰近來此重臣之强覓不當引之處義隨除輒欲規避事體所在不容若是況今日來待闕外之處義又云何許嫌端乎前判義禁鄭好仁罷職○前望以秀輔批下尋敎曰金吾職任無非嚴急則雖曰時囚捧供及決杖事屬循例因前判堂之格外引義徒煩終日之酬應今於差代出牌之後夜漏將下敢以未及來待爲奏本府都事當直都事上經歷竝令該府拿問勘罪新除判金吾及至今息偃在家之諸堂亦爲遞差○前望以昌順等批下敎以今將夜深明日開坐
정조 19년 · 강
中批尹塾爲判敦寧
정조 19년 · 목
敎曰重臣久未見之病勢可强乎判敦寧見窠行司直尹塾除授牌招察任
정조 19년 · 강
重推承旨李儒慶注書洪奭周
정조 19년 · 목
敎曰判知敦寧例從資級陞降且於傳敎以判敦寧書下則傳旨以知敦寧擧行極爲駭然當該坐直承旨及注書從重推考
정조 19년 · 강
特補鄭昌順京畿水使召見于誠正閣
정조 19년 · 목
政院以判義禁鄭昌順違召啓敎以若有辭疏捧入否則更卽牌招察任諸堂先會時囚捧供如靈巖等事關飢口事以口招嚴問捧供待判堂出仕擧行在外堂上許遞前望單子入之待下批亦爲牌招參坐又以昌順再違召啓敎曰晝筵縷縷夜批斷斷者豈特爲重臣地也一則爲國脈一則爲世道謬習成痼有非一葦可抗姑稽反坐之典更示申令之意大抵這一字是豈輕加於人者誠有其然之跡則亦豈一番疏彈所可了當者以是之故朝象曰卑人心日扭說之者容易聽之者恬嬉此俗未改此風不革將使國不得爲國人不得爲人近來一二章奏卽梗化亂紀之一端治不從欲有如是矣特點於前望待朝而屢召者急於矯弊不憚酬應之憊煩在重臣道理豈可一味違傲乎事體所在極涉未安判義禁鄭昌順京畿水使除授使之當日辭朝時任水使遞付京職○予敎昌順曰卿之所遭已盡諭於批旨及傳敎中而欲爲區處故特命外補昌順曰臣之所遭卽臣之罪也臣若初不識浚賊則雖百人嫉之其如臣何哉今番人言亦自取而重入此地仰瞻天顏臣雖退塡溝壑更無所恨矣臣自渠編髮同閈相親而一事一言實無相干者矣予曰以外面觀之居在比隣臭味相近焉能免人言乎不知卿者以是指目容或無怪且欲彈劾何患無辭而附麗偉簡等說是豈着題一字之律尤豈容易議到者耶非爲卿一人地爲世道爲國脈也蓋今番事可謂自取卿之口業異於人矣昌順曰莫非臣罪臣自立朝以來未嘗被臺彈行年七十名位已極擬於明春上章乞骸歸休田廬矣決志不早致此狼狽莫非命數也予曰黨與之罪卿之都擔着者實不可曉矣昌順曰故相臣李宗城己亥以後筵奏曰自今至死之年皆殿下所賜云正爲臣今日道也○敎書曰人有格言燥濕夷險之莫非命天無棄物雨露霜雪之都是恩肆將三道統禦之權庸示重宸拂拭之眷惟卿人推鍊務位躋崇班三十載之立朝踐歷則遍南北道之按節委毗也深軒軺滿門每念盈盛之戒簪筆有子常期式穀之譽通來簡書之屢謄不啻官謗之自速抨彈相續人或謂之滄浪記錄彌勒予則費乎拯拔金吾之銜重界要開進身之階玉汝之意常存曷爲洗垢之道睠兹一隅桐岳寔總三路舟師控神京而爲要衝地稱湖海襟帶隣沁都而作唇齒職專舳艫儲胥惟其民社之俱兼政宜裘帶之得重兹授卿以京畿水軍節度使兼三道統禦使喬桐府使卿其祗服寵命務盡治規卿月班中莫謂外補之歎晏海樓上應切北望之懷承旨洪仁浩製進
정조 19년 · 강
以邊得讓爲判義禁李致中爲知義禁前望也
정조 19년 · 강
命刑曹堂上處分傳敎爻周前望點下者勿施
정조 19년 · 목
敎曰公事酬應也皆看閱呼寫判付矣殺獄文案中結案之囚以重獄體之意使承宣讀奏今番刑曹囚金鳴漢事亦然以其未嘗看閱之故只聽讀奏誤認辜限有該堂處分之命矣追聞事狀不然處分傳敎爻周前望點下勿施事分付
정조 19년 · 강
慶尙監司李泰永疏請歷省先壠賜批許之
정조 19년 · 강
忠淸監司柳焹疏辭賜例批
정조 19년 · 강
判義禁鄭昌順陳疏自引賜批
정조 19년 · 목
疏略曰臣昧聖訓擇里之智乏古人識叛之鑑以致人言之罔測頃有短疏之日引此不過略陳凶賊相知之本末仍及微臣痛恨之情實世有公心庶幾見諒今此堂疏反執爲辭愈出愈㦧更無餘地同朝之間何其不諒之甚耶噫彼浚賊之爲浚賊惟其國邊之自托所以世人之見期自托云者假托之謂也許多矯誣之凶圖藉弄之逆節皆從假托中醞釀從古凶逆本自如此臣之前疏欲明其作賊之根柢自恨其逆折之未早末乃曰窮凶極惡云則上下文勢一覽可知今乃截去自托之句單拈國邊之字必欲歸諸陰護之科是何看文之不審而斷人之容易也天下之惡一也卞誣之忱神人齊憤沫飮之痛擧國同情而臣乃橫被㦧毒之目實爲冤悶之極率發黨伐之言欲解疑阻之惑此固專指院啓斥臣陷害之語何關近日懲討之論而牽引湊合以作微臣添罪之端情志之不相孚乃至於此也堂疏所論諸般條列皆是人臣極罪有一於此湛滅猶輕總而歸之擬諸一身逆不問久近俱謂臣黨事不問有無皆爲臣罪極口盡意惟事構捏婦孺之所不信而儒臣言之臣誠舌呿魂遁不知所以自措人臣遭彈自古何限而駭怖危辱未有如臣之遭罹也噫其甚矣此固不可以事理是非有所較卞惟有叩心籲天直欲溘然而不可得矣及奉聖批之下恩敎之屬於臣者凡八十有餘言而諒臣口業之病根燭彼註釋之驅勒知臣罪臣天日在上字字恩言銘肝鏤肺擎讀未半淸血被面父子相對首頓口頌闔門感泣不知死所雖使臣自爲之辨何以加此臣將奉戴恩旨歸死田里以爲自靖之地耳臣平生謹拙一朝僇敗靡惡不加靡罪不有一縷殘喘四受鋒鏑若欲鳴暴危言層加更何敢爲自卞之言只當含冤吞聲朝夕待死而已昔人有言凡人有冤大聲疾號涕淚告訴雖知其哀而哀猶未極及未聲渴淚乾口噤目閉未見其哀而哀始爲極今臣哀呼實類於此逬伏城外恭俟嚴譴又聞臺臣之疏全襲儒臣之論臚列攻斥亦極非常此際金吾除旨忽下夢想之外徊徨跼蹐有隕如瀉荐違召命尤增死罪伏乞勘臣罪犯以快人心削臣朝籍以安賤分批以已命外補矣
정조 19년 · 강
判敦寧尹塾疏陳病狀且以越格乞遞賜批許之命其子玄錫甄擬
정조 19년 · 목
疏略曰臣百不一肖最居人下誤恩荐加驟躋崇班人微而器濫福溢而災至支離一疾六年于兹惟我天地父母以臣一縷之猶存特出中批卑臣敦府之銜臣若有一分强疾之勢則固當扶策少伸叨謝而其於無可奈何之地何哉且臣敦寧已替前後屢除輒皆依例呈遞伏乞特許鐫改批以念卿而召卿卿不能自力進身悵甚悵甚所帶之職例在應遞之科許遞卿子令該曹口傳甄擬使之代卿從官卿須安心調理
정조 19년 · 강
副司直曺允大疏辨被論諸條賜例批
정조 19년 · 목
疏略曰臣猥蒙雨露之恩遽躋金緋之班華貫膴仕內外兠攬負乘致寇理所必至迺者金銑之疏出矣臣之本末長短淵鑑亦已俯悉又於言者之批諭之以䵝䵢責之以黨伐至有問啓之命必欲昭晣乃已殆若仁天之覆燾萬物慈父之顧復稚子臣何必更費辭說而若其論斷句語中陰附妖賊之目驚痛憤惋寧欲無生噫嘻賊浚妖凶載籍所無爲人臣子必欲沫血者苟有秉彝孰不同情而乃以附之一字容易加之彼雖急於戕臣何其不仁之甚也言固▣圇而沒捉事有不攻而可破者臣不自言則雖以日月之明亦何以盡燭其虛妄也哉臣待罪西邑也賊浚屢有求覓而臣終不應以是積忤厚被詆毀橫做貪饕之謗要作構捏之資傳播閭里百般交煽其餘架虛鑿空之說無所不至至嗾其從叔之爲臣代者査櫛各庫文簿搜括日用下記期欲吹覓甘心逞毒其計雖幸未售思之尙覺危怖伊時事狀人孰不知而到今傳播益復藉藉謂之與賊結怨則猶可着題謂之附賊濟私者其果成說乎彼亦有耳豈不聞知而今乃變幻其虛實顚倒其是非爲世指目之論自不覺其一切相反賊橫之時受其陷害賊斃之後歸之黨附如此事理前所未聞世有公議臣豈容多辨也至若臣疏之遮眼云云此又何謂也臣之聲討乃在沁都遞歸之時最居諸臣疏啓之後罪惡臚列備悉於前矣已陳之說雖未槪於天聽溯本之論竊自附於忠憤今忽以此謂之塞責者不過欲實其陰附之危言耳疏本尙在一按可覆此亦適足以自見其破綻也至於鄙謗貪聲之說還覺一哂初不指陳勒加題目及夫問啓之日只以傳聞等說漫漶仰對以此論人人誰得免第臣自悼者有之厚受國恩果何如也絲毫莫補而身名僇辱虛舟推盪而家聲污衊上以累則哲之明下以墜寒素之風負此釁累終不能自明則跼天蹐地將安所歸臣情到此其亦慽矣伏乞亟命永刊朝籍俾得歌咏田間
정조 19년 · 강
判府事李命植陳疏乞休賜批
정조 19년 · 목
疏略曰人臣事君惟義是視義在當退而不退則是失其義也禮經之年至則當退也情地之難冒則當退也疾病之已㞃則當退也可退者非止一端而淟涊遲回鍾漏不休失其事君之義在聖朝扶義長廉之治豈或使臣自底於壞義沒廉之科而況如臣一無可取又重以壞義沒廉也則聖明亦何惜於臣而不許其揮斥之鐫削之耶況近日病勢陡劇㱡㱡床褥如是而尙可能看詳文簿照管機務以爲供仕之計乎休致之典亦係恩典臣固不敢復事陳請而若蒙兼管諸任之亟賜解免得就優閑平昔之志庶獲少伸塵刹之報敢忘他生批以朝廷宜求老成人所以不能副所請勿辭行公
정조 19년 · 강
正言趙得永疏陳情勢及母病乞遞賜批許遞
정조 19년 · 목
疏略曰臣父之有罪無罪已蒙聖鑑之俯照不幸身名一敗訛訕四起人言竟招於污衊私心莫暴於䵝昧我殿下傅生於無生之地貸死於必死之所昭晣之敎霜嚴露滋字字恩諭逈絕千古雖使臣父自鳴其冤何以加此噫情有崩迫賴人昭晣則尙感窮途之義伊況受君之賜乎身犯大戾荷天曲保則輒稱再造之德伊況活父之恩乎死生夷險旣一聽於造化筋力奔走敢自擇於燥濕而第於見職竊有私義之難安者臣之內舅故吏曹判書李潭姓名二字插入於兩司合啓能賊罪惡臚列之中臣於合啓聯參之時詣臺而手寫登筵而口奏則不獨臣之私情之萬萬傷痛豈不有欠於大聖人敦倫之政乎昨違召牌深增罪戾此際臣母素患腦腹之病挾感添㞃臣方寸煎灼實無離側供仕之望伏乞特許鐫汰批以勿辭救護又敎以正言趙得永情勢似然本職許遞
정조 19년 · 강
備局以湖南御史鄭晚錫別單諸條回啓命更加究理草記
정조 19년 · 강
命秋曹遵守己酉定式如値多囚堂郞分坐訊推
정조 19년 · 목
刑曹啓言因印信僞造罪人金熙明日次啓目有不能遵守定式委折首實之命矣取考本曹文書則己酉閏五月因大臣筵奏有日次罪人雖至翌日又翌日次次訊推文書亦爲次次修入事定式之下敎同年十二月因日次啓目判付又有死囚數多次第訊推動費數日如是則一月六推將無如式而外此諸堂備員時堂卽分掌考覈商量擧行之判付而其後本曹擧行無論罪囚多少每於當日內修啓故昨日諸囚臣等不能遵守定式次第訊推蹈襲謬例同爲擧行敎以追後定式卽當初定式之餘意也者作兩件有此分疏卿等事極爲駭然此後一依定式擧行如値囚多之時則堂上與卽官一員分坐訊推切勿如前一時竝打
정조 19년 · 강
命置對金吾卽秋曹卽口傳相換
정조 19년 · 목
禁府以刑曹郎廳洪相五丁志德李得養金洪運李承默朴宗羽拿囚啓敎以置對府郞曹郞令該曹口傳各別擇差相換
정조 19년 · 강
命漣川縣監李可運金堤前郡守成範鎭益山前郡守南志彧待待命拿囚
정조 19년 · 강
嚴杖趙時淳配南海縣
정조 19년 · 목
敎曰口招則如無判堂不得擧行而決杖則雖以凡堂上例爲擧行云趙時淳決杖不待判堂出仕令開坐堂上先爲擧行事分付該府○禁府以趙時淳嚴杖一百南海縣絕島定配啓
정조 19년 · 강
勘放時囚李明淵李光德林淵浩沈廷秀洪相五丁志德李得讓金洪運李承默朴宗羽趙台榮徐理修李良會吳應常鄭杆朴萬億等
정조 19년 · 강
召見江原監司李秉鼎忠淸監司柳焹慶尙監司李泰永于熙政堂
정조 19년 · 목
秉鼎泰永辭陛也○予敎秉鼎曰卿今遂便養之計尤爲可幸勿以關東爲小也始意卿爲嶺伯今乃爲東伯舍大取小反爲無妨本道雖小亦有難治如松政蔘政皆合照察矣秉鼎曰臣於方伯之職嘗多辜負自謂不敢復當今被特恩且遂便養地近事簡尤爲多幸矣予曰所謂辜負指何事也秉鼎曰臣以錦伯時事嘗被覈於洪聖蓋矣予敎泰永曰本道方經大賑此時方伯尤難其人古人有言智將不如福將卿本福人故予以卿爲一路福星自此可忘南顧之憂矣予敎焹曰何時下去乎焹曰三四日後當辭朝矣予曰本道穀簿近不成說卿須某條拮據以爲裕民食之方前年內浦沿邑値無前歉歲其所謂盡捧云云亦未可知或有生疏守令擿發前倅不必深究須思方便收殺之方非不知事體之如何而以昨年歉荒之自別不得不如是矣昨年三南停退者雖在今年必不可捧亦須商量緩急此等處亦不無權道矣嶺伯之見則何如泰永曰初已分數停退若逢平歲則當漸漸充捧近來民習可痛朝家德意雖如此而一番停退之後雖可納者亦不肯納矣予曰還穀身布大同三條一時俱督實多可悶矣予曰嶺南雨暘何如云耶泰永曰兩麥大豐而畓穀則多未及移秧處云矣予曰湖西則民情遑急云乎焹曰雖未至遑急而得於傳聞則多不足處云矣予曰嶺麥大豐云此亦嶺伯之福力嶺伯之子女凡幾人乎泰永曰嫡庶子女通爲十四人矣秉鼎曰臣適叨是任又與嶺伯同登筵席敢有所達矣本道難治素稱蔘政松政而蔘政則未知近來之如何松政則有大弊端蓋奉化安東與三陟接界而本道營下則相去六七百里故三陟之木本倅道伯則雖欲濫用無可奈何而嶺伯則以一張紙下於安東則任意取去臣之今行決不欲取一枝板村以負委寄而嶺南諸倅之爛熳取用臣亦無如之何乞以此意使嶺伯知之予曰嶺伯之意何如泰永曰臣姑未知本事而此非筵奏之事不過備局之所合申飭者矣予曰嶺伯則俄以民習爲言而予意則不然民習自民習民勢自民勢與其欲捧而終不能盡捧曷若爲停退而只捧其可捧者之爲便乎無論還穀大可矜悶者窮民之身布也合有紓力之方然若預洩此意則可捧者亦不可捧予從當詢問卿下去之後詳審事勢以爲登聞後善處之地可也
정조 19년 · 강
命咸興彰義祠永興精忠祠扁額以前號書揭
정조 19년 · 목
禮曹啓請彰義祠精忠祠額號令藝文館撰出敎以不必撰進以前稱號書揭扁額事分付
정조 19년 · 강
命金得哲獄從大臣議施行
정조 19년 · 목
刑曹啓言陽城殺獄罪人金得哲獄事依判付發遣本曹郎廳問于時任大臣則領議政洪樂性以爲臣之昏眩宿症近蓋尋常事端莫能省察況此獄案之情跡全未領會用法之輕重末由臆對云左議政兪彥鎬以爲取考前後檢案則金得哲之定爲元犯因無可疑而吳哥之昏夜把腕旣異成奸得哲之白地刺腋又非奸所則不可以死者自作之孼宋女願代之情有所參恕於其間但當以法斷之而已先朝受敎別是大聖人好生之特恩則有非自下所敢援例仰請伏惟上裁云右議政蔡濟恭以爲屢閱文案反覆思惟得哲之爲元犯明白無疑吳哥之昏夜摻手意雖在奸明燈還家跡則無他而得哲以乾妬之心爲疑怒之激逞凶於三數日之後者豈可比論於奸所之捉乎先朝受敎亶出於求生必死至誠惻怛之聖意非不知奉作和勻遵而勿失之爲貴而但念以片時摻手之故爲本夫者刃於人而比同奸所不爲償命則閭巷之間剌人與見剌者必接跡而起殺獄旣重後弊宜杜惟當以法斷之而已至若宋女自初至終設心爲計只欲納己之命替夫而死雖謂之貞女未爲不可今番供辭之稍涉疑亂亦足爲觀過知仁該曹懲礪之請恐未必然矣伏惟上裁云大臣之議如此請上裁敎以肢體中手最露外援嫂之溺猶不爲嫌則片刻摻執不必致疑於奸私與裳之昵於下體飯之一盤共喫自有輕重淺深之可言雖從大臣之言似不至於違越依議施行至於宋女之納已命替夫死之心有足可尙該曹跋辭近於吹覓分付道臣勿問
정조 19년 · 강
判下金吾囚供命崔吉憲邊遠定配仍施限年禁錮之典曺錫中公罪勘放
정조 19년 · 목
禁府啓言靈巖前郡守崔吉憲原情以爲繡啓中吏旣賂得何辜縳儒事則吏無賂得之事儒無縳致之擧反覆思惟終未覺得遑急只給近面事則抄出境內最貧殘之戶分給於歲前無論島陸一一遍給踏印成册昭昭可按別還多分同姓事則本郡所居同姓十餘家顑頷欲死故不忍恝視果以還租四石分給手狀餓死事則凡有呈訴之人考籍觀貌至公付拔未知何人何處餓死背點注歸事本郡以最尤甚之邑未入成册之類不無冒受之患故分給之時或有不當受而冒入之類則以朱土點其背以防奸僞緣此而或有注歸之人烽墩之距本邑百餘里莅任未久連爲申飭而未及躬自摘奸戰艦在於梨津之邊而草芚蓋覆之梨津倉月三分賑之行所目睹儲置米虛留事則到任後與反閱官眼同計數無一石犯用之事而繡衣再次出道一不反庫則或憑傳者之誤而有此論啓乎一按可知移轉幻弄事移轉受來之際躬率民人逐名分給該吏雖欲幻弄勢不可得官需米價騰事當時巿直一石爲十二兩云官需則皆以九兩八錢折定比諸常年雖或有加較之目今時價猶有所減漁鹽稅事則停減令下之後近面則知委民間使之直受於官庭百里之外則爲慮百姓往來之弊出給各該面倉監申飭分給間有以不得受食號訴則一一推給其中該吏之或有奸弊亦何以知其必無稅米換牟事永無是事爲充賑資之縮穀以廩餘米作錢而每石價不過九兩八錢自四月初旬以此錢分給願受之民貿牟五百石以爲待盡捧補縮之計繡衣所論無乃執此而踏印文跡昭昭見在抄戶時該邑納賂之有無則實未覺知勸分事則知委民間而至親之間互相救濟之意果有所勸諭更思之則慮有民間爲弊之端五口之後還收傳令其他富民處初無勸令私賑之事雖其至親間相恤旣因官令則何敢以乍發旋收爲自明之計鹽將醬之只給兩度事則只緣渠之不善拮據以致排巡之不得此爲難赦之罪斗升之難繼十日事則分給之時務從優厚繡啓至有減削之論則何辭自明飢口流亡事則簸揚舊穀分給乾糧監嘗賑粥躬自分饋而流丐之因病致死賑民之老弱物故報營都數殆近九十名若能善賑則死亡之患豈至此多流戶則朝東暮西之類去來無常何面何里之幾戶實未覺知至於島民則水路遠則爲五百餘里近或爲數三百里勢難躬檢島陸之故諸島則別定將校量給穀物嚴飭分饋此則目所未覩足跡未及之地則校輩之作弊民戶之空虛至於此極而全然不知罪無所逃飢口虛張事則飢口賑穀逐巡分給而屢處分賑五邑移轉奔汨無暇賑簿未能這這詳察適値外倉捧稅之時營關際到催促磨勘故忙然修簿不得一一致察追後點檢則加報之數租爲一百八十五石零米爲一百六十石零比諸繡啓多寡雖殊而當初米租合三百餘石之加報實非染指之計而昏謬之罪萬戮猶輕倉穀犯用事雖以縮穀執以爲犯用而本郡舊捧之穀物斛旣不準品極麤劣十三巡分賑穀實數八千一百十九石零自前分賑斗升大於捧糴之斗升每石斗分縮約爲三斗簸揚縮又不下斗餘又有改斛之縮統以計之果爲二千一百六十餘石故以此事狀論報營門卽以廩餘已爲區劃代充實無留庫犯用之事繡衣出道時以縮斛之不爲等等隨所縮貿取充入之故歸之犯用之科此則曖昧云請刑推得情敎以朝家於此囚事不欲專責渠罪者以其陞遷之因特敎也其後道伯之遞來者亦以年淺邑鉅易致僨誤爲言矣昨年慰諭使之回也多般寬恕而今又執頉於繡啓之中諸條所犯無非難貰至於飢口之塡壑一款其所現發雖不若珍羅聞於御史筵奏亦云驚駭渠若有嚴畏之心則朝令嚴截之下不能盡心殫誠於賑濟之政論厥所爲例竄猶輕時囚罪人崔吉憲爲先邊遠定配仍施限年禁錮之典以懲渠罪以謝無辜又啓言假注書曺錫中原情以爲奉命書啓事體至重而他史官書啓矇然替書自速罪戾云請刑推得情敎以除刑推議處又啓請曺錫中杖八十收贖奪告身三等私罪施行允之敎以功減一等公罪勘放
정조 19년 · 강
副校理李遇濟陳疏乞郡批令該曹稟處
정조 19년 · 강
刑曹以罪人金鳴漢刑配薪智島金千龍爲奴金甲島啓
정조 19년 · 강
命親行景慕宮朔祭
정조 19년 · 목
敎曰明日景慕宮朔祭當親行令該曹知悉
정조 19년 · 강
命明日出宮時刻待下敎只入外辦祭享執事官及隨駕侍衛軍兵皆依最從簡例爲之耆老大臣切勿來待承候
정조 19년 · 목
敎曰明日由逌瞻門往來出宮時刻待下敎只入外辦而祭享執事官及隨駕待衛軍兵皆依最從簡例爲之日熱如此耆老大臣切勿來待承候事招致備郞傳之承旨留院都承旨爲之兼帶藥院之任分提調則勿爲差出○敎曰明日景慕宮朔祭親行環衛軍兵訓鍊大將都領
정조 19년 · 강
遞在外三銓李勉兢仍命諸道新除閫帥依新道伯例下去後封啓殿最都政待三南貶目上來卜日爲之數遞之邑仍其倅久任與換其人蘇弊之方廟堂與銓官講究草記飭大政外參下窠一名通融甄擬